แบงก์อิสลามขู่ฟ้องหนี้เสีย
ประกาศใครไม่มาปรับโครงสร้างเจอดีแน่
18 มี.ค. 2556

ประกาศใครไม่มาปรับโครงสร้างเจอดีแน่
พร้อมเสนอแผนฟื้นฟูให้คลังชี้ชะตา.ธนาคารอิสลามฯ ขู่ฟ่อฟ้องร้องกลุ่มหนี้เสียที่ไม่มาปรับโครงสร้างหนี้ ฟุ้งแก้ไปแล้วกว่า 2,000 ล้านบาท
นายธานินทร์ อังสุวรังษี กรรมการผู้จัดการ ธนาคารอิสลามแห่งประเทศไทย (ไอแบงก์) เปิดเผยถึงความคืบหน้าเกี่ยวกับการจัดทำแผนฟื้นฟูธนาคารฯ กล่าวว่า การแก้ปัญหาหนี้ที่ไม่ก่อให้เกิดรายได้ (เอ็นพีแอล) ของธนาคารนั้น ขณะนี้ได้มีการดำเนินการอย่างต่อเนื่อง โดยได้แก้ไขปัญหาเอ็นพีแอลของลูกค้าไปแล้วกว่า 2,000 ล้านบาท จากหนี้เสียที่มีอยู่ทั้งหมด 2.43 หมื่นล้านบาท 
นายธานินทร์ กล่าวว่า หลังจากนี้ไปธนาคารจะดำเนินการฟ้องร้องกับลูกค้าเอ็นพีแอลที่ไม่มีการติดต่อเพื่อขอปรับโครงสร้างหนี้ หรือขอหารือเพื่อแก้ปัญหาหนี้เสีย โดยได้รับความเห็นชอบจากคณะกรรมการธนาคารแล้ว แต่จะดำเนินการฟ้องร้อง เมื่อมีความจำเป็นเท่านั้น 
สำหรับกระแสข่าวกรณีที่มีลูกค้าร้องเรียนว่า ได้รับความเสียหายจากการปล่อยสินเชื่อล้าช้าของธนาคารนั้น นายธานินทร์ ชี้แจงว่า เป็นความล่าช้าทางเทคนิค เนื่องจากในบางกรณีลูกค้าเตรียมเอกสารมาไม่ครบ หรือบางกรณีก็เกิดความล่าช้าจากพนักงานของธนาคาร หรือทางเทคนิค ขั้นตอนกระบวนการทำงาน 
“ผมต้องทำความเข้าใจก่อนว่าไอแบงก์ไม่ได้มีนโยบายดอง หรือแช่แข็งสินเชื่อ เรายังทำงานกันตามปกติ แต่อาจจะมีลูกค้าบางรายที่ได้รับสินเชื่อล่าช้าไปบ้าง ซึ่งก็ต้องลงไปดูในรายละเอียดด้วยว่าเกิดจากสาเหตุอะไร บางรายติดขัดเรื่องเอกสาร บางรายติดขัดเรื่องเทคนิค ขั้นตอนการทำงาน แต่ยืนยันว่าธนาคารยังเดินหน้าปล่อยสินเชื่อทั้งรายเก่าและรายใหม่ตามปกติ โดยเมื่อสัปดาห์ที่ผ่านมาได้มีการประชุมคณะกรรมการธนาคาร ก็ได้อนุมัติการปล่อยสินเชื่อให้ลูกค้าไปอีก 45 ราย” นายธานินทร์ กล่าว
นายธานินทร์ กล่าวถึงแผนฟื้นฟูว่า ขณะนี้อยู่ระหว่างการแก้ไขปรับปรุงรายละเอียดในแผนฟื้นฟูสถานะของธนาคาร ก่อนจะส่งให้กระทรวงการคลังพิจารณาในช่วงปลายเดือน มี.ค. 2556 
นายธานินทร์ กล่าวว่า การจัดทำรายละเอียดในแผนฟื้นฟูของไอแบงก์นั้น ทุกส่วนจะต้องคำนึงถึงผู้ถือหุ้นของธนาคาร ได้แก่ ธนาคารออมสินและธนาคารกรุงไทยด้วย โดยในส่วนของวงเงินเพิ่มทุนก็จะมีการพิจารณาให้มีความเหมาะสมและสอดคล้องกับความเป็นจริงมากที่สุด 
“ตอนนี้คณะทำงานที่รับผิดชอบในเรื่องการจัดทำแผนฟื้นฟูไอแบงก์ ได้พิจารณาในรายละเอียดที่กระทรวงการคลังให้ข้อสังเกตและให้กลับมาดูรายละเอียดใหม่ให้มีความเหมาะสมมากยิ่งขึ้นยอมรับว่าได้มีการส่งแผนฟื้นฟูให้กระทรวงการคลังพิจารณาแล้ว ก่อนธนาคารพัฒนาวิสาหกิจขนาดกลางและขนาดย่อมแห่งประเทศไทย (เอสเอ็มอีแบงก์) จะส่งแผนฟื้นฟูฯเสียอีก แต่ในส่วนของไอแบงก์ยังต้องการรายละเอียดที่รอบคอบและครบถ้วนมากขึ้น จึงต้องกลับมาพิจารณากันใหม่” นายธานินทร์ กล่าว 
สำหรับแผนฟื้นฟูนั้น ธนาคารอิสลามขอเพิ่มทุน 6,000-7,000 ล้านบาท เพื่อขยายสินเชื่อให้ได้ 1.5 แสนล้านบาท ภายใน 5 ปี จากปัจจุบันที่มีสินเชื่อ 1.2 แสนล้านบาท ลดลงจากเดิมที่ขอเพิ่มทุน 1.4 หมื่นล้านบาท เพื่อขยายสินทรัพย์เป็น 3 แสนล้านบาท ใน 5 ปี และตั้งเป้ายอดหนี้เสียลงมาเหลือไม่เกิน 2% จากปัจจุบันที่มีอยู่ 3.9 หมื่นล้านบาท หรือประมาณ 20% ของสินเชื่อ